Minna-Maaria Sipilän mukaan puhelimella soittanut mies uhkasi häntä ja hänen lapsiaan henkirikoksella.

Suomalaismies on syytteessä pääministeri Juha Sipilän perheen ja vihreiden kansanedustajien Ozan Yanarin ja Emma Karin uhkaamisesta.

Mies on syytteen mukaan soitellut tuntemattomasta numerosta ja uhannut naisten ja lasten tappamisella ja raiskaamisella sekä pahoinpitelyllä.

Puolustus kiistää syytteet. Sen mukaan kyse on poliittisesta kritiikistä.

Uhkailusta syytetty mies kiistää syyllistyneensä rikokseen. Puolustuksen mukaan kyse on hallituksen maahanmuuttopolitiikan kritisoinnista.

Varsinais-Suomen käräjäoikeus käsitteli keskiviikkona syytteitä poliittisesti värittyneestä uhkailusta. Syytteen mukaan suomalaismies uhkaili puhelimitse pääministeri Juha Sipilän vaimoa Minna-Maaria Sipilää sekä vihreiden helsinkiläisiä kansanedustajia Emma Karia ja Ozan Yanaria, sekä heidän perheitään. Kihlakunnansyyttäjä Sirkku Ajanko vaatii syytetylle ehdollista vankeustuomiota kolmesta laittomasta uhkauksesta, kunnianloukkauksesta sekä huumausainerikoksesta.

Minna-Maaria Sipilä kertoi oikeudenkäynnissä puhelimitse tapahtumista helmikuun kolmantena päivänä. Hän kertoi vastanneensa klo 23 tulleeseen puheluun tuntemattomasta numerosta. Hän teki niin, koska hänen miehensä oli ulkomaanmatkalla, ja hän arveli, että puhelu saattaisi liittyä siihen.

Puhelimessa oli kuitenkin aggressiivisesti käyttäytyvä mies, joka kertoi, että koska Sipilän aviomies on tarkasti vartioitu, he tulevat raiskaamaan ja tappamaan tämän vaimon ja lapset, ja että heitä on tulossa useita. Lisäksi hän oli viitannut Sipilöiden edesmenneeseen poikaan.

– Hän sanoi, että poikamme luokse tehdään kohta seuraa taivaaseen, Sipilä kertoi.

Yritti rauhoittaa

Juha ja Minna-Maaria Sipilä vierailivat tällä viikolla Ahvenanmaalla. LEHTIKUVA/VESA MOILANEN

Sipilä kertoi käräjäoikeudelle, että hän on työnsä kautta tekemisissä ihmisten kanssa, joilla saattaa olla samantyyppistä käytöstä. Hän arveli soittajan kärsivän mielenterveysongelmista ja ryhtyi rauhoittamaan soittajaa juttelemalla. Sipilä kertoi, että onnistuikin siinä välillä, mutta sitten mies ryhtyi jälleen räyhäämään täyttä huutoa, jolloin Sipilä toivotti hyvää yötä ja lopetti puhelun. Mies yritti vielä soittaa muutaman kerran, mutta Sipilä ei enää vastannut.

– En ole kova pelkäämään, enkä menettänyt yöuniani. Ei siitä traumoja jäänyt, vain lähinnä surullinen mieli. Mutta lapsiin oli heti otettava yhteyttä, hän kertoi.

Tapauksen johdosta Sipilöiden lapset ryhtyivät muuttamaan henkilötietojaan salaisiksi ja asennuttamaan turvaelektroniikkaa. Sipilä itse liikkui jonkin aikaa turvamiehen seurassa.

– Oma ajatukseni on, että soittaja oli hyvin ahdistunut henkilö, jonka oma elämä ei ole raiteillaan. Siinä oli paljon vihaa. En ole päättävässä asemassa. Minun rajani meni siinä, kun perhettä ja lapsia ryhdyttiin uhkaamaan, Sipilä kertoi.

Puolustuksen mukaan Sipilä on ylireagoinut, kun soittaja oli kritisoinut kärjekkäästi hallituksen maahanmuuttopolitiikkaa.

– Jos puheluun vastaa klo 22 jälkeen, voi olettaa että kärjekästä voi olla, sanoi syytetyn asianajaja Mika Uronen.

Syyttäjän mukaan tuntemattomasta numerosta tulevan puhelun voi olettaa tulevan viranomaisilta.

Oikeus antaa tuomionsa kansliapäätöksenä lokakuun lopussa.

Piinasi myös kansanedustajia

Vihreiden kansaedustaja Emma Kari kertoi kuunnelleensa puhelimestaan viestin helmikuussa aamulla herättyään.

Viestissä äärimmäisen rauhallisesti puhunut miesääni haukkui maahanmuuttajia ja Karia. Mies kertoi, että Karin ihmisoikeuskäsitykset tarkoittavat, että hän toivoo tulevansa raiskatuksi. Miesääni kertoi, että ei ajattele muuta kuin Karin ja hänen lastensa raiskaamista, tietää, missä he asuvat ja että tulee toteuttamaan fantasiat.

– Aika paljon tulee häirikköpuheluita, mutta kyllä erityisesti tämä aiheutti ahdistusta ja pelkoa. Hän painotti jokaista sanaa, Kari kertoi käräjäoikeudelle.

Eduskunnan turvallisuusasiantuntijoiden neuvosta Kari peruutti päivälle sovitun tilaisuuden ja piti palaverin tilanteesta lapsen päiväkodin kanssa.

– En uskaltanut tyttäreni kanssa liikkua ulkona. Oli ahdistunut ja peloissani. Eduskuntaan en tullut yksin töihin ennen kuin mies saatiin kiinni, Kari kertoi.

Viestiä ei Karin mukaan ole enää jäljellä, koska Eduskunnan puhelinjärjestelmän uusiminen onnistui tuhoamaan kaikki tallennetut puhelut. Sitä on kuitenkin kuunnellut useampi henkilö Eduskunnan turvallisuuselimissä sekä Suojelupoliisissa.

Puolustuksen mukaan syytetty on vain esittänyt karkeaa kritiikkiä maahanmuuttopolitiikkaa vastaan.

Uhkasi katupartioilla

Vihreiden kansanedustaja, turkkilaissyntyinen

Ozan Yanar

kertoi käräjäoikeudelle helmikuisesta viestistä, jossa mies nimitteli Yanaria mutakuonoksi, mutiaiseksi ja mutanaamaksi. Yanar on referoinut uhkausta Uuden Suomen nettikolumnissaan 4. helmikuuta. Viestissä mies kertoi katupartioista, jotka pahoinpitelevät maahanmuuttajia ja ehkä raiskaavat maahanmuuttajien vaimot ja tyttäret.

– Olen maahanmuuttajataustainen kansanedustaja, jolle soitetaan, että mutakuonoille tehdään näin. Oletan että se kohdistuu minuun, Yanar sanoi käräjäoikeudessa.

Uhkausviesti tuhoutui automaattisesti Eduskunnan kännykästä.

Puolustuksen mukaan kyse oli lähinnä karkeasta kritiikistä, ei uhkauksesta. Puolustuksen mukaan syytetty on viettänyt työuransa rakennuksilla.

– Hän puhuu rakennusmiesten kieltä, sanoi asianajaja Uronen.

Lisäksi mies sai syytteen huumausainerikoksesta, koska poliisi löysi kotietsinnän aikana miehen hallusta kannabisviljelmän. Puolustus sanoi kasveja koristekasveiksi.

Oikeudenkäynti pidettiin suljettujen ovien takana silloin, kun oikeus käsitteli miehen terveydentilaa tekohetkellä. Syyttäjä vaatii rangaistusta kovennettuna, koska kyseessä on rasistisesti värittynyt teko.